DA Den Europæiske Unions Tidende CE 88/385

(2004/C 88 E/0392)

SKRIFTLIG FORESPØRGSEL E-2140/03

af Maurizio Turco (NI) til Kommissionen

(26. juni 2003)

Om: Krænkelse af trosfriheden i Usbekistan

Fire medlemmer af Jehovas Vidner blev i maj 2003 overfaldet af de lokale myndigheder på politistationen i Kagan, efter af de var blevet afsløret i at bede på åben gade. En blev slået bevidstløs, og en anden pådrog sig ifølge en lægeerklæring kraniebrud. Politiet afviser, at de fire personer blev udsat for vold. Retsmyndighederne har endnu ikke afgjort, om der skal anlægges en straffesag eller en forvaltningsretlig sag mod de troende.

Der er desuden indledt undersøgelser mod to medlemmer af Jehovas Vidner, Shukhrat Ashurov og Alisher Argeliyev, for overtrædelse af forvaltningsretlige bestemmelser, efter at politiet er brudt ind i den enes lejlighed og har beslaglagt materiale tilhørende medlemmer af Jehovas Vidner (Koranen, Det Nye Testamente, Bibelen). Ashurov oplyser, at medlemmerne af Jehovas Vidner er indrejst i Usbekistan på lovlig vis, men Khusan Imanaliyev fra departementet for terrorbekæmpelse og internationale anliggender i distriktet Gazalkent retfærdiggør foranstaltningerne imod dem med, at de to, selv om de ikke anses for at være terrorister, at dømme ud fra det fundne materiale har gjort sig skyldige i forsøg på at hverve trosfæller, hvilket er ulovligt i henhold til usbekisk lov.

Videre har Bakhtier Tuichiev, der er præst i Pinsemissionen, i nogle år forsøgt at opnå godkendelse af sin kirke i Andijian hos de lokale myndigheder. I februar 2002 opnåede han godkendelse i sit distrikt, men de centrale myndigheder tøver via gentagne og lidet troværdige udsættelser med at registrere anmodningen. I januar og april i år blev Tuichiev advaret om, at der vil blive anlagt en forvaltningsretlig sag mod ham, hvis han fortsætter sine religiøse aktiviteter uden den krævede tilladelse (som han har søgt om, men ikke fået). Politibetjente holder uophørligt kirken under streng kontrol.

Endelig september aflagde en gruppe personer, der præsenterede sig som journalister fra BBC og CNN, Tuichiev besøg i september 2002. I virkeligheden var der sandsynligvis tale om agenter fra den usbekiske sikkerhedstjeneste (tidligere KGB).

Kan Kommissionen under henvisning til de glimrende økonomiske og handelsmæssige samarbejds-forbindelser mellem EU og Usbekistan oplyse:

— om den har kendskab til disse forhold?

— hvilke initiativer der inden for rammerne af samarbejdsforbindelserne vil kunne udgøre et seriøst og effektivt instrument, som vil kunne få Usbekistan til at respektere trosfriheden?

Svar afgivet på Kommissionens vegne af Christopher Patten

(30. juli 2003)

Kommissionen er bekendt med de religiøse mindretals vanskelige forhold i Usbekistan.

Partnerskabsaftalen og samarbejdsaftalen mellem EU og Usbekistan vil være et passende forum for behandlingen af dette problem.

Kommissionen lægger den allerstørste vægt på religions-, tros- og ytringsfriheden. Denne fundamentale menneskerettighed er knæsat i en række internationale aftaler, bl.a. Verdenserklæringen om Menneskerettighederne (artikel 18), Den Internationale Konvention om Borgerlige og Politiske Rettigheder (artikel 18), og Den Europæiske konvention om Menneskerettighederne (artikel 9). I EU's charter om grundlæggende rettigheder, der er grundlaget for Kommissionens eksterne aktioner på dette felt, slås det klart fast at alle har ret til tanke-, samvittigheds- og religionsfrihed (artikel 10), og at kulturelle, religiøse og sproglige særpræg skal respekteres.

Den Europæiske Union har gentagne gange fastslået at menneskerettigheder og demokrati udgør en integrerende del af den politiske dialog med tredjelande. Religionsfrihed, en grundlæggende menneskerettighed, og de religiøse mindretals rettigheder beskyttes således som led i EU's bilaterale politiske forbindelser, i givet fald via demarcher og offentlige erklæringer, samt i multilaterale fora såsom De Forenede Nationers Kommissionen for Menneskerettigheder, Det Tredje Udvalg under De Forenede Nationers generalforsamling og Organisationen for Sikkerhed og Samarbejde i Europa (OSCE).

Kommissionen vil ved først givne lejlighed tage dette spørgsmål op med Usbekistans myndigheder.